Barclay James Harvest
Store norske leksikon,Kunst og estetikk,Musikk,Populærmusikk,Pop og rock,Internasjonal pop og rock
Barclay James Harvest var et britisk classic rock-band som fikk suksess med sin symfoniske poprock på 1970- og 1980-tallet.
De ble dannet i Oldham i 1966 av gitaristen John Lees (født 1947), bassisten Les Holroyd (født 1948), keyboardisten Stuart «Woolly» Wolstenholme (1947-2010) og trommeslageren Mel Pritchard (1948–2004). Lees og Holroyd skrev og sang de fleste låtene, men lot også Wolstenholme tidvis få slippe til. Bandet fikk i 1968 platekontrakt med EMI, som året etter kalte opp sin nye label Harvest etter dem.Debutalbumet Barclay James Harvest (1970) inneholder flere gode eksempler på deres pompøse, klassisk-inspirerte mellotron-sound med vokalharmonier. Selv om oppfølgeren Once Again (1971) fikk enda bedre kritikk, solgte heller ikke den særlig godt, og det var først etter at bandet hadde gått over til Polydor Records i 1974 at de kom inn på de britiske albumlistene. Men det var i andre europeiske land og særlig Vest-Tyskland de hadde sitt største publikum, og i Norge solgte alle deres album fra 1979–1987 bra: Eyes Of The Universe (1979), Turn Of The Tide (1981), A Concert For The People (Berlin) (1982), Ring Of Changes (1983), Victims Of Circumstance (1984) og Face To Face (1987).I 1979 sluttet Wolstenholme for å bli soloartist, og den 30. august 1980 holdt gruppa en gratiskonsert for 175 000 personer like ved muren i Vest-Berlin. Tidlig på 2000-tallet ble Barclay James Harvest splittet opp i to konkurrerende fraksjoner: Lees slo seg sammen med Wolstenholme, og Holroyd med Pritchard. Les mer i Store norske leksikon classic rock Eksterne lenker John Lees' Barclay James Harvest Barclay James Harvest featuring Les Holroyd